***učenica:*** *Marina Vučić*

***razred:*** *8.a*

***literarni rad****: Vukovaru, gradu ponosa i mira*

***mentor****: Dino Fabjančić*

***škola:*** *OŠ Ivana Mažuranića, Han*

 *Obrovac Sinjski, 242/c*

*os-han@os-imazuranica-obrovacsinjski.skole.hr*

***Vukovaru, gradu ponosa i mira***

Bijaše mjesec studeni 1991. i te godine je opravdao svoje ime jer ga je obilježila neviđena hladnoća, neljudskost i bezosjećajnost. Usamljeni grad u Slavoniji bio je mjesto nezapamćena stradanja, a svjedoci svega hladna i vlažna slavonska zemlja, nebrojene suze, jesenja kiša i mrak ... Ljudi su plakali i strahovali, a s njima je drhtalo i nebo. I Hrvatska. Drhtalo je kao svjedok nemilih događaja, vapaj za pomoć i molitvi. Strah, nevjerica i tuga. Neizvjesnost i agonija trajali su 87 dana. Posljedice: 22 tisuće prognanih ljudi, više od 2 tisuće nestalih, porušen grad, uništeni ljudski životi i izgubljena djetinjstva. Zašto? Čemu sve to? Je li to zapravo bio rat ili pljačkaški pohod? Neka su to od pitanja koja postavljamo i danas, a odgovora nemamo ni 30 godina poslije. Bitka za Grad Heroj bila je bitka Davida i Golijata jer se manje od 1 800 branitelja suprotstavilo višestruko nadmoćnijoj JNA. Nisu gubili nadu. Branitelji su te jeseni bili poput lišća na stablu koje se opire agresivnom vjetru. U toj prkosnoj hrpi lišća našla su se i dva junaka iz Sinja: Andrija Alčić i Ivan Poljak-Sokol ! Oni su prešli dug put samo kako bi se borili za svoju državu, za svoj grad! Oni su dali svoje živote za moje i vaše djetinjstvo. Za našu budućnost. Braneći Vukovar branili su Lijepu Našu. Ustali su protiv neljudskosti i neopisive mržnje. Andrija Alčić je iz Sinja krenuo put Vukovara 1991. godine i prošao je tzv. Kukuruzni put. Kasnije je poslan u Borovo naselje s još jednim dobrovoljcem kao pomoć braniteljima gdje je i poginuo iste godine. Njegov sugrađanin Ivan Poljak-Sokol također je potajice i nesebično otišao braniti Vukovar. Sokol je također poginuo 1991. od posljedica ranjavanja granatom. Dvojica mojih sugrađana, sinjski vitezovi, nesebično su se odazvali obrani Vukovara baš kao i naši preci u legendarnoj opsadi Sinja 1715. godine. Oni nisu zaboravljeni jer su dobili mural u Splitskoj ulici, a i sportski centar nosi upravo njihovo ime. No, to nije dovoljno! Tek sam to nedavno i sama shvatila. Priznajem, tek nedavno sam „čula“ o njima na povijesti, a spominjali smo ih i na satu hrvatskoga jezika. Sve ove godine nekako nisam obratila pozornost na njih. Naravno da mi je žao jer je Sinj moj rodni grad i puno mi znači što sam saznala za dvojicu sinjski branitelja. Smatram da je moja dužnost znati za njih! A mislim da nisam jedini osmaš koji može reći da je znao nešto o njima prije. Ove godine palila sam svijeću za Vukovar, ali moje misli bile su usmjerene na Andriju i Ivicu. Hvala Vam! Danas je Vukovar hrvatski grad u koji se život polako vraća. Zgrade su obnovljene, dječji glas se opet čuje, no rane još nisu zatvorene. Posljedice su ostale, pitanja su bez odgovora, a vrijeme prolazi. Ja ne mogu ni zamislite kako je bilo gledati kako članovi obitelji ili voljene umiru ravno ispred očiju, ali vi ne možete ništa napraviti. Ja ne mogu shvatiti što znači živjeti 30 godina u neizvjesnosti tragajući za voljenima. Ja ne mogu shvatiti koliko nekim malo vrijedi ljudski život. I ja ne mogu zamisliti koliko je studeni bio hladan ove godine za sve stanovnike Vukovara i Škabrnja kada smo obilježavali tužnu tridesetu obljetnicu?